میری نوکری اور میں 
"توسی جنا مرضی پڑھ لکھ جاؤو، جنی آں مرضی سیراں کر لو، پوؤں چوؤں ( گھوم پھر کر)  کے مڑنا تے ایتھے ای جے"
یہ پنجابی کا فقرہ میرے ایک دوست نے فون پر مجھ سے بولا تھا- اس زمانے میں موبائل نہیں تھا- میں دفتر میں مصروف تھا، گھنٹی بجلی اور ایک پرانا دوست لائن پر تھا- حال چال کے بعد، اس نے فون کرنے کی وجہ بتائی، میں نے نوٹ کر لی- عین فون بند کرنے سے پہلے پتا نہیں، اسے کیا خیال آیا، اس نے یہ فقرہ بولا- ویسے تو یہ جملہ ازراہ تفنّنن بولا گیا تھا یا ،شاید تاکید تھی کہ کام بھولنا نہیں - دوست کا کام ہو گیا، اسے اطلاع بھی کر دی ، شکریہ بھی موصول کر لیا، لیکن میں یہ فقرہ کبھی نہیں بھول پایا -جب بھی گھر واپسی کے لئے جی ٹی روڈ  پر  چڑھتا  ہوں ، ان الفاظ کی گونج مجھے سنائی دینے لگتی ھے- مجھے زندگی میں صرف ایک سفر کرتے ہوئے خوشی ملتی ھے وہ اپنے آبائی گھر جانے کی طرف کا راستہ ھے- سفر سے مجھے کوئی لگاؤ نہیں - میں طبیعتا واسکوڈے گاما  نہیں ہوں- آرام پسند آدمی ہوں ، سیرو سیاحت کی بجائے لیٹ کر کتاب پڑھنا اور واک یا جاگنگ اچھی لگتی ھے- اب gym کی لت لگ گئی ہے-  
ہر نسل اپنی جائے پیدائش کی طرف واپس مڑتی ھے- قدرت نے بچپن اور لڑکپن بے فکری کے لئے رکھا، جوانی محنت اور مستقبل کی فکر میں گزر جاتی ہے اور بڑھاپا، واپسی کے لئے ،گمشدہ راستے تلاش کرتا ہے- کچھ خوش قسمتوں کو  وہ راستے مل بھی  جائے ہیں کچھ ادھوری خواہش لئے دنیا سے چل بستے ہیں -
فوجی زندگی میں سفر  اور suffer کرنے کا بہت موقع ملا- فوجی افسروں کے بستر بند تیار اور بٹوے خالی ھوتے ہیں- سروس کے ابتدائی دنوں میں گھر بعد میں پہنچتے تھے، اگلی فوجی مشق کا نیوتا پہلے پہنچ جاتا تھا- اب مشقیں تو کم ہیں لیکن شمالی ، جنوبی وزیرستان ، بلوچستان کے باقاعدہ جنگ و جدل والے علاقے ہیں- پچھلے تئس سالوں میں افسر اور جوان تین تین، چار چار بار ان علاقوں میں  فرائض انجام  دے چکے ہیں - پوری لائن آف کنٹرول، پوری مغربی سرحد باقاعدہ active operation والی پوسٹنگ ھے- یعنی 24/7 باقاعدہ جنگ جاری ھے- کوئٹہ، کراچی، پشاور کہنے کو شہر کی ڈیوٹی ھے لیکن یہاں کام اور بھی چیلنجنگ ھے-
دوران سروس میس کا بل دیکھ کر خواہ مخواہ میس حوالدار پر غصہ آتا تھا- حالانکہ قصور اس کا نہیں ہمارا اپنی ہی ہوتا تھا-  رجسٹر پر پائی پائی کا حساب دیکھ کر پھر اپنا سا منہ لئے شرمندہ ہونا پڑتا- کم بخت ماچس تک کا حساب رکھتا-کبھی بھولے سے بھی چائے تک  مفت نہ مل پائی- فوجی مشقوں میں کمپنی کمانڈروں کا لنگر کے کھانے پر انحصار ہوتا ہے- میں صدقے جاؤں اس کی بھی پیمنٹ لیتے ہیں- 
چھٹی ملنا، جوئے شیر لانے کے مترادف تھا- ہر دفع چھٹی کے لئے نیا بہانا اور صاف ستھرا جھوٹ چاہیے ہوتا تھا- چھٹی ملنے کا مرحلہ طے کرنے کے بعد اگلا کام گھر پہنچنا ہوتا تھا-ہمارے زمانے میں سڑکوں کی وہی حالت تھی جو آجکل معیشیت کی ھے- سمجھ نہیں آتی تھی کہ بس آگے جا رھی یا پیچھے- وہ طیاّروں کا دور  تھا، خان طیّارہ، وڑائچ طیارہ، ملنگی طیاّرہ، اور پائلٹ منہ  میں سگریٹ دبا کر بس چلاتا تھا- بدقسمتی سے ڈرائیور فزکس کے کلیات سے مکمل نابلد تھے اور شاہراہ ریشم پر ستر، اسی کلومیٹر کی رفتار سے ہی گاڑی چلاتے اور موڑ بھی کاٹتے - میں حیران ہوں نیند کتنی ظالم چیز ہے، کچھ مسافر زندگی موت کے  اس سفر میں بھی آرام سے سو لیتے تھے-
سروس کے پہلے چار سال چولستان کے تپتے صحتراؤں میں تقریبا 45-48 ڈگری سینٹی گریڈ  کی گرمی  میں گزارنے کے بعد اگلی پوسٹنگ کامری/ منی مرگ میں ہو گئی جہاں درجہ حرارت  منفی دس، بارہ وغیرہ کے قریب ہوتا ھے- 
۱۹۹۵ میں شمالی علاقوں کی دو سال اونچ نیچ اور شدّت والی سردی میں  نوکری   کے بعد   دعا کی کہ یااللہ ، ٹینٹ اور بنکر کافی دیکھ لئے کوئی دفتری نوکری عطا کر- اللہ بہت رحم کرنے والا ہے- ویسے بھی دعا دس ھزار فٹ کی بلندی سے مانگی تھی،  فورا قبول ہو گئی - ایسی کرسی ملی کہ اگلے  پچیس سال تک ہم ایک دوسرے سے چپکے رھے، کرسی مجھ سے اور میں کرسی سے- کون کس پر بوجھ تھا اور کس نے کس کو زیادہ تکلیف دی - کرسی کا مجھے پتا نہیں، میں تو خوش ہوں-سیدھے کھجور میں آ گرے- یہ نوکری موسم کی سختیوں سے  تو آزاد تھی لیکن ذہنی کوفت کافی مقدار میں تھی - البتہ  صحافت کے قریب تھی-   صحافت باقاعدہ رولر کوسٹر کی طرح ھے- اسے کے اندر اور اس کے قریب ، سب گردش عیّاں کی مسلمہ تصویر ہیں -کسی  کو بھی سکون نہیں - یہ اضطرابی نوکری ہے-صحافت بندے کو اپنی طرف کھینچ لیتی ھ، پھر بھینچ لیتی ہے اور ظاہر ھے پھر کڑاکے نکال دیتی ہے- اڑھائی دھائیاں ، دن کو دفتر میں اور رات کو فون پر سن سن کر کان پک گئے لیکن خوش کسی کو نہ کر پائے- نہ سینئرز کو ، نہ صحافیوں کو نہ گھر والوں کو-
صحافت اور صحافی   دوست دونوں دل میں اتر گئے-  خبروں والا پیشہ  اور ان سے جڑے لوگ بھی بہت ہی خوب ہیں - پھر سوچا، جب یہی کام کرنا ھے تو صحافت پڑھ بھی لیتے ہیں- وہ بھی  کیا- بس جیسے جیسے وقت گزرتا گیا،   کام اور tension دونوں بڑھتے گئے-  صحافت بہت کُہنہ مشق کام ہے- خبر ڈھونڈنا،پھر اسے کنفرم کرنا اور جس سے کنفرم کرنی اس کا موبائل بند ملنا،  اور نئوز ایڈیٹر کا بار بار اصرار کہ کیا بنا - پھر نیوز روم میں سب ایڈیٹر کا کام، اندر باھر سے پریشر، غلطی کی گنجائش نہیں اور اس سب میں تنخواہ کا کہیں ذکر بھی نہیں - دور کے ڈھول سہانے- سیاسی جلسے، جلوسوں، قدرتی آفات ، پریس کانفرنسیں، جنگوں کی کوریج بہت ہی جان جوکھوں کا کام - نہ دن کا پتا نہ رات کا- ٹی وی کے سامنے بیٹھ کر خبریں دیکھتے ہوئے ہمیں ایسے لگتا ھے کہ نیوز کاسٹر نے خبر  ابھی کہیں قریب کسی ہوٹل سے آن لائن منگوائی ھے- کبھی موقع ملے تو کسی ٹی وی کے نو بجے والے خبرنامے سے پہلے نیوز روم کا دورہ کریں ، آپ کو سمجھ آ جائے گی کہ پروفیشنلزم کسے کہتے ہیں-
۰-۰-۰-۰-
ڈاکٹر عتیق الرحمان
@AtiqueUR_Rehman